A 2003-as magyar nagydíj szombati szabadedzésén a Jordan versenyzője, Ralph Firman balesetet szenvedett, és az orvosi személyzet nem engedélyezte számára a futamon való indulást. Baumgartner Zsolt mint a csapat tesztpilótája kapott lehetőséget Firman helyett. Az időmérő edzésen tizenkilencedikként végzett, egyedül a Minardi dán versenyzőjét, Nicolas Kiesa-t tudta megelőzni. A futamot nem sikerült befejeznie, miután a 34. körben motorhiba miatt leállt a versenyautója. A bajnokság következő fordulójában, az olasz nagydíjon is ő indult Firman helyett. Ezen a futamon a tizenegyedik helyen ért célba, két kör hátrányban a győztes Michael Schumacher mögött. Az amerikai versenyre Firman visszatért a csapathoz.